UPDATE CSM sesizează Inspecția Judiciară după atacurile lansate de Liviu Dragnea la adresa justiției. Și DIICOT solicită apărarea reputației procurorilor

UPDATE: Șeful DIICOT, Daniel Horodniceanu, confirmat pentru G4Media.ro că a solicitat CSM apărarea reputației profesionale, atât în cazul său, cât și a sistemului judiciar în ansamblu.

”Vă solicit să constataţi afirmaţiile defăimătoare la adresa mea, unele dintre acestea fiind de o gravitate extremă, afectând reputaţia mea profesională, dar şi imaginea sistemului judiciar în ansamblul său, întrucât se induce ideea că la Direcția de Investigare a Infracțiunilor de Criminalitate Organizată și Terorism nu se respectă procedurile judiciare, că urmărirea penală în anumite cauze (sau în toate) poate fi influenţată de ierarhie sau de oameni politici, ceea ce duce la concluzia că magistraţii încălcă legea”, se arată în sesizarea trimisă de Horodniceanu către CSM.

Secţia pentru procurori a Consiliului Superior al Magistraturii (CSM) solicită Inspecţiei Judiciare să verifice, din perspectiva potenţialului de afectare a independenţei sistemului judiciar, afirmaţiile făcute duminică seară de preşedintele PSD, Liviu Dragnea, la Antena 3, transmite Agerpres.

„Urmarea a afirmaţiilor făcute în spaţiul public în data de 10 iunie 2018 de către domnul Nicolae Liviu Dragnea, preşedintele Camerei Deputaţilor, în temeiul art. 30 alin (1) din Legea 317/2004 republicată, Secţia pentru procurori s-a sesizat din oficiu şi, pe cale de consecinţă, a solicitat Inspecţiei Judiciare – Direcţia de inspecţie pentru procurori efectuarea de verificări cu privire la afirmaţiile prezentate, din perspectiva potenţialului de afectare a independenţei sistemului judiciar”, a transmis, luni, Secţia pentru procurori.

Tot luni, Forumul Judecătorilor a cerut luni CSM să apere independența magistraților după atacurile la Justiție de la mitingul PSD și declarațiile lui Dragnea de la Antena 3.

Asociația “Forumul Judecătorilor din România” a trimis luni Consiliului Superior al Magistraturii (CSM) o cerere de apărare a independenței sistemului judiciar după atacurile ”reprezentanților de seamă ai puterii legislative și ai puterii executive, materializate în discursurile unor lideri politici din data de 9 iunie 2018, respectiv data de 10 iunie 2018”.

”Este necesară intervenția neîntârziată a Consiliului Superior al Magistraturii, în calitate de garant al independenței justiției, pentru a stopa atacurile fără precedent la adresa judecătorilor și procurorilor”, arată Forumul Judecătorilor într-un comunicat.

Forumul Judecătorilor reclamă și declarațiile lui Liviu Dragnea de la Antena 3 de duminică seară, când liderul PSD i-a amenințat pe procurorii DIICOT care anchetează plângerea penală depusă de Ludovic Orban la adresa premierului Viorica Dăncilă.

Judecătorii arată că ”în condițiile în care organizatorii mitingului desfășurat la 9 iunie 2018 sunt persoane aflate în diverse proceduri judiciare penale, iar mesajele au vizat în mod expres justiţia, cu motivarea devoalată ca puterea politică să primeze asupra independenţei instituţiilor „nereformate”, apelul la încetarea aşa-ziselor „abuzuri” reprezintă o formă de presiune asupra magistraţilor care au în lucru dosare penale, chiar în etapa deliberării, ceea ce constituie un precedent extrem de periculos, ce nu poate rămâne nesancţionat în condiţiile legii. Duritatea discursului politic, pornind de la catalogarea magistraţilor, în cadrul unor afirmaţii generalizatoare, drept „corupți”, “staliniști”, “securiști”, “torționari”, culminând cu denumirea absolut inacceptabilă de „şobolani”, reprezintă un derapaj extrem de grav de la principiile democraţiei, iar întregul „scenariu” al mitingului politic, „recuzita” utilizată şi aşa-zisă „voinţă a poporului” de a fi ocoliţi „cei aleşi” de mijloacele legale de atragere a răspunderii penale, asociate cu declaraţia de „luptă în stradă”, „până la capăt” conturează imaginea unei ameninţări grave la independenţa justiţiei. De asemenea, într-o emisiune de televiziune subsecventă acestui eveniment, președintele Camerei Deputaților a amenințat nepermis procurorii DIICOT care anchetează o plângere aflată pe rol, în exercitarea atribuțiilor de serviciu, acuzându-i că ”riscă să plătească la greu” pentru soluția luată”.